**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE –**

**Proiect 4 IULIE 2024**

Ca urmare a solicitării de emitere a acordului de mediu adresată de SC COR-ADYANA SRL, cu sediul în localitatea Colibița, nr. 229 B, comuna Bistrița Bîrgăului, județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *6342/15.05.2024, ultima completare cu nr. 8377/04.07.2024*, în baza Legii nr. 292/2018 privind evaluarea impactului anumitor proiecte publice și private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări prin Legea nr. 49/2011, cu modificările și completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de *03.07.2024,* **că proiectul:** *”Construire tiroliană peste lac Colibița”*, propus a fi amplasat în localitatea Colibița, intravilan, fn, comuna Bistrița Bîrgăului, județul Bistriţa-Năsăud, nu se supune evaluării impactului asupra mediului.

**Justificarea prezentei decizii:**

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

*- proiectul propus* ***intră*** *sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în Anexa nr. 2, la punctul 12, lit. e) “parcuri de distracții”;*

*- proiectul propus* ***intră*** *sub incidența art. 28 din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare;*

*- proiectul propus* ***intră*** *sub incidența prevederilor art. 48 și 54 din Legea apelor nr. 107/1996, cu modificările și completările ulterioare.*

*Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare, definitivată în cadrul ședinței C.A.T. şi în baza criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legea nr. 292/2018, nu rezultă un impact semnificativ asupra mediului al proiectului propus.*

*Pe parcursul derulării procedurii de mediu, anunţurile publice la depunerea solicitării de emitere a acordului de mediu şi pentru încadrarea proiectului au fost mediatizate prin: afişare la sediul Primăriei comunei Bistrița Bîrgăului, publicare în presa locală, afişare pe site-ul şi la sediul A.P.M. Bistrița-Năsăud.*

*Nu s-au înregistrat observaţii/comentarii/contestaţii din partea publicului interesat până la această etapă de procedură.*

**1. Caracteristicile proiectului**:

***a) dimensiunea și concepția întregului proiect***:

*Prin proiect se propune construirea unei tiroliene cu funcțiunea de agrement, care va implica utilizarea unei structuri metalice și a unor cabluri metalice de transport de mare rezistență, fixate prin intermediul unor elemente metalice.*

*Punctele de plecare și sosire propuse sunt amplasate pe două terenuri aflate în proprietatea societății COR-ADYANA SRL, înscrise în CF cu nr. 25253 și 26221, primul situat în zona Fisherman,s Resort, iar cel de-al doilea situat în Rid Insulă.*

*Număr de trasee: 2 trasee paralele, cu lungimea de 1491,17 m fiecare;*

*Diferența de nivel dintre cele două terenuri: practic 0,00 m;*

*Cablul se va fixa pe o structură metalică (stâlpi) rezultând 2 trasee paralele, cu lungimea de 1491,17 m, fiecare.*

*Cei 2 stâlpi de susținere, cu înălțimea de 12 m fiecare, vor fi poziționați astfel: unul pe un terenul situat în zona Fisherman,s Resort, pe o suprafață de cca. 24 m2, punct aflat la altitudinea de 805,88 m și al doilea pe terenul situat în Rid Insulă pe o suprafață de cca. 24 m2,* *punct aflat la altitudinea de 805,88 m.*

*Panta necesară a cablului pentru asigurarea unei frânări naturale (fără piesă de frânare) este de 3 %.*

*Masa maximă a clientului -100 kg.*

***b) cumularea cu alte proiecte existente și/sau aprobate****:*

*- pe amplasament titularul desfășoară activități de servicii publice de alimentație publică și cazare, turism - COMPLEX TURISTIC FISHERMAN”S, pentru care a deține Autorizaţia de mediu nr. 13/13.01.2012, cu ultima revizuire la 09.03.2021;*

***c) utilizarea resurselor naturale, în special a solului, a terenurilor, a apei și a biodiversitatii****:*

*- în faza de construire a proiectului se vor utiliza agregate minerale naturale (nisip, balast), inclusiv electricitate și combustibili;*

*Modul de asigurare a utilităților:*

*- utilitățile necesare în perioada de construcție vor fi asigurate de beneficiar din cadrul complexului turistic;*

*- alimentarea cu energie electrică se va face de la rețeaua de curent existentă în zonă.*

***d) cantitatea şi tipurile de deşeuri generate/gestionate****:*

*- la faza de execuţie vor rezulta deşeuri specifice lucrărilor de construcţii; acestea se vor depozita temporar în containere şi vor fi transportate în rampă autorizată;*

*- la faza de funcționare vor rezulta: deșeuri de tip menajer care se vor colecta selectiv şi se vor gestiona conform prevederilor legale în vigoare. Deșeurile menajere vor fi gestionate prin relaţie contractuală cu operatorul de salubritate.*

***e) poluarea şi alte efecte negative:***

*- în perioada realizării proiectului pot apărea emisii, pulberi de la lucrările de construcţii, noxe de la mijloacele de transport a materialelor;*

*- aceste emisii au un caracter provizoriu, în intervale mici de timp, luându-se măsuri pentru reducerea acestora (stropiri, program de lucru adaptat pentru execuţia lucrărilor și operațiuni de transport, folosirea unor mijloace de transport performante, etc);*

***f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:***

*- în faza de implementare a proiectului se vor utiliza carburanți, care se vor aproviziona pe măsura consumului, iar în etapa de funcționare nu se utilizează substanţe periculoase;*

*- prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă;*

**g)** ***riscurile pentru sanătatea umană (de ex., din cauza contaminarii apei sau a poluării atmosferice):***

*- organizarea de şantier va dispune de materiale absorbante, în vederea limitării posibilelor poluări accidentale;*

*- emisiile de praf vor fi de scurtă durată, doar în perioada lucrărilor de construcție;*

*- în perioada de funcționare a obiectivului nu se vor utiliza substanţe şi tehnologii care să conducă la riscuri pentru sănătatea umană;*

**2. Amplasarea proiectului:**

**2.1** **utilizarea actuală şi aprobată a terenurilor:** *conform Certificatului de Urbanism nr. 42/14.05.2024, cu valabilitate 12 luni, emis de Primăria comunei Bistrița Bârgăului, terenul se afla in intravilanul comunei Bistrița Bârgăului, localitatea Colibița;*

**2.2 bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:** *resursele naturale utilizate pentru realizarea proiectului sunt disponibile în zonă;*

**2.3****capacitatea de absorbţie a mediului natural, acordându-se o atenţie specială următoarelor zone:**

a) zone umede, zone riverane, guri ale râurilor: *proiectul este amplasat în zona Lacului de acumulare Colibița;*

b) zone costiere şi mediul marin: *proiectul nu este amplasat în zonă costieră sau mediu marin;*

c) zonele montane şi forestiere: *proiectul este amplasat în zonă montană și forestieră;*

d) arii naturale protejate de interes naţional, comunitar, internaţional: *proiectul propus este amplasat pe raza sitului Natura 2000 ROSCI0051 Cușma;*

e) zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: *proiectul propus este amplasat pe raza sitului Natura 2000 ROSCI0051 Cușma;*

f) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: *proiectul nu este amplasat într-o astfel de zonă;*

g) zonele cu o densitate mare a populației*: proiectul nu este amplasat în zonă* *cu densitate mare a populației;*

h) peisaje şi situri importante din punct de vedere istoric, cultural sau arheologic: *proiectul nu este amplasat în zonă cu peisaje şi situri importante din punct de vedere istoric, cultural și arheologic.*

**3. Tipurile și caracteristicile impactului potenţial:**

*a)* ***Importanța și extinderea spațială a impactului:***

*– lucrările ce urmează a fi executate pentru realizarea proiectului, precum și activitatea desfășurată în cadrul acestuia la funcționare, nu vor avea un impact negativ semnificativ asupra factorilor de mediu şi nu vor crea un disconfort pentru populaţie. Va fi afectată direct doar suprafața de teren pe care se realizează proiectul în timpul efectuării lucrărilor* *și în perioada de funcționare, iar proiectul propus este în concordanță cu prevederile legislației în vigoare.*

*b)* ***Natura impactului:***

*- impactul asupra mediului va fi redus, atât pe perioada execuţiei proiectului, cât şi în perioada de funcţionare;*

*c)* ***Natura transfrontieră a impactului*** *- lucrările propuse nu au impact transfrontier;*

*d)* ***Intensitatea şi complexitatea impactului*** *- impactul asupra mediului va fi redus, atât pe perioada execuţiei proiectului, cât şi în perioada de funcţionare;*

*e)* ***Probabilitatea impactului*** *- prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă, atât pe perioada execuţiei proiectului, cât şi în perioada de funcţionare;*

*f)* ***Debutul, durata, frecvenţa şi reversibilitatea impactului***

*- în perioada de execuție a proiectului impactul asupra factorilor de mediu va fi temporar. Pe măsura realizării lucrărilor și închiderii fronturilor de lucru, calitatea factorilor de mediu afectați va reveni la parametri anteriori*;

*- în perioada funcționării, impactul va fi direct și permanent;*

*g)* ***Cumularea impactului cu impactul altor proiecte existente și/sau aprobate:***

*- proiectul propus nu are efect cumulativ semnificativ cu alte proiecte/activități desfășurate în zonă;*

*h)* ***Posibilitatea de reducere efectivă a impactului:***

*- în timpul realizării lucrărilor de construcție:*

*- utilizarea mașinilor și utilajelor silențioase și verificate tehnic;*

*- reducerea timpului de mers în gol a motoarelor utilajelor şi a mijloacelor de transport auto;*

*- prevenirea ridicării prafului prin acțiuni de stropire;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*- în timpul funcţionării obiectivului: preluarea ritmică a deșeurilor rezultate de pe amplasament, evitarea depozitării necontrolate a acestora.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

*- proiectul propus* ***intră*** *sub incidența art. 28 din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare – proiectul propus este amplasat pe raza sitului Natura 2000 ROSCI0051 Cușma;*

*Planul de management al sitului de importanță comunitară ROSCI0051 Cuşma și al celor 9 arii naturale protejate de interes național incluse în sit a fost aprobat prin Ordinul M.M.A.P. nr. 1026/2016.*

*Situl Cuşma a fost declarat Sit Natura 2000 de importanță comunitară pentru protejarea a 12 tipuri de habitate, 4 specii de mamifere, 3 specii de reptile şi amfibieni, 3 specii de peşti şi 5 specii de nevertebrate, toate de interes comunitar.*

*Pentru situl de importanță comunitară ROSCI0051 Cușma, A.N.A.N.P. a emis Decizia nr. 532/05.11.2020 privind aprobarea Normelor metodologice privind implementarea obiectivelor de conservare din Anexa la Ordinul nr. 1023/2016 privind Aprobarea Planului de management al sitului de importanță comunitară ROSCI0051 Cușma și al celor 9 arii naturale protejate de interes național incluse în sit.*

*În conformitate cu hărțile de distribuție ale habitatelor și speciilor de interes conservativ:*

* ***Habitate:***

*Față de amplasamentul proiectului, cele mai apropiate habitate de interes conservativ sunt habitatul 9410 – Păduri acidofile de Picea și habitatul 9110 – Păduri de fag de tip Luzulo-Fagetum, la cca. 400 m față de amplasamentul proiectului. Celelalte habitate listate în formularul standard al sitului se găsesc la distanțe cuprinse între 2 și 11 km față de proiect.*

*Ținând cont de caracteristicile habitatelor, de poziționarea amplasamentului propus în raport cu acestea, de natura şi dimensiunea proiectului, se poate aprecia faptul că proiectul nu va avea impact semnificativ asupra habitatelor pentru care a fost desemnat situl.*

*Lucrările nu sunt de amploare și sunt de durată relativ scurtă, astfel că posibilul impact creat de noxe, pulberi și zgomot/vibrații nu va afecta habitatele menționate în formularul standard al sitului. Nu va exista un posibil impact asupra habitatelor de interes comunitar nici în perioada de realizare a investiției, nici după punerea în funcțiune a obiectivului, activitatea desfășurată nu va avea impact asupra habitatelor.*

*Niciunul din parametri avuți în vedere la definirea stării/obiectivului de conservare la nivel de sit nu va fi influențat prin implementarea proiectului propus.*

* ***Specii de peşti*** *enumerate în Anexa II a Directivei Consiliului 92/43/CEE*

*Speciile 1163 – Cottus gobio (6965) și 4123 Eudontomyzon danfordi au areal de distribuție cel mai aproape la coada lacului Colibița, respectiv la cca. 1,9 km E față de proiect. Specia 5264 Barbus carpathicus are areal de distribuție cel mai aproape pe sectorul râului Bârgău la cca. 4,3 km față de amplasamentul proiectului, iar specia 6145 Romanogobio uranoscopus nu a fost identificată în teren cu ocazia studiilor de inventarieire și cartare a speciilor pentru fundamentarea planului de management.*

*Ținând cont de caracteristicile speciilor de pești protejate și de poziționarea amplasamentului propus în raport cu arealele de distribuție a acestora, se poate aprecia faptul că prin realizarea şi funcţionarea proiectului nu va rezulta un impact asupra ihtiofaunei.*

*Lucrările propuse și activitatea desfășurată după punerea în funcțiune a obiectivului nu au legătură cu albia râului Bistrița și nu pot avea impact asupra albiei, calității apei și asupra speciilor de pești de apă curgătoare.*

*Niciunul din parametri avuți în vedere la definirea stării/obiectivelor de conservare la nivel de sit nu va fi influențat prin implementarea proiectului propus.*

* ***Specii de amfibieni*** *enumerate în anexa II a Directivei Consiliului 92/43/CEE*

*Pe amplasamentul propus pentru realizarea proiectului nu au fost observate speciile de amfibieni și reptile listate în formularul standard de declarare a sitului.*

*Conform distribuției din planul de managenent Specia Bombina variegata este prezentă în zona amplasamentului, speciile Triturus cristatus și Triturus montandoni sunt pseudo-absente, fiind prezente la distanțe mari conform hărților de distribuție din Planul de management al sitului.*

*Chiar dacă ar fi posibil să apară în zonă indivizi izolați de Bombina variegata, datorită caracterului local al lucrărilor, acestea nu vor avea impact semnificativ asupra speciei și nu va exista impact rezidual. Impactul va fi nesemnificativ.*

*Starea de conservare și obiectivele de conservare stabilite pentru amfibieni nu vor fi influențate. Nu se va manifesta impact semnificativ asupra acestora nici la realizarea proiectului, nici după punerea în funcțiune a obiectivului.*

* ***Specii de insecte*** *enumerate în Anexa II a Directivei Consiliului 92/43/CEE*

*Conform distribuției din planul de manangement, nu a fost semnalată prezența speciilor 6199 - Euplagia quadripunctaria și 1060 Lycaena dispar în zona proiectului, dar zona prezintă habitat potențial pentru aceste specii. Specia 6169 - Euphydyas maturna nu a fost regăsită în sit cu ocazia realizării studiilor de teren, specia 4036 Leptidea morsei este pseudo-absentă în zona proiectului, iar specia 4054 Pholidoptera transsylvanica este prezentă.*

*Lucrările nu sunt de amploare, iar activitatea propusă nu va genera poluanți cu arie de extindere pe o rază mare în afara amplasamentului vizat, astfel că implementarea proiectului nu va afecta semnificativ speciile de nevertebrate în situația apariției la un moment dat în zonă.*

*Nu se va manifesta impact semnificativ asupra acestora nici la realizarea proiectului, nici după finalizarea lucrărilor.*

*În ceea ce priveşte speciile pentru care, conform cadranelor de distribuție 2X2 km, zona reprezintă habitat potențial, se poate considera că ar fi posibil să apară pe amplasament sau în împrejurimi unele exemplare și accidental să fie ucise.*

*Posibilul impact ar fi însă nesemnificativ, deoarece, chiar dacă ar fi posibil să apară în zonă indivizi izolați, datorită mişcării şi activităţii desfăşurate, cel mai probabil acestea vor evita zona lucrărilor şi se vor refugia în medii mai atractive. Pe amplasament nu sunt prezente plante preferate de aceste specii, lucrările vor avea carater local și nu vor avea impact semnificativ asupra acestor specii.*

* ***Mamifere:***

*Zona de implementare a investiției, fiind situată în intravilan, pe amplasament cu prezență umană și activitate deja existentă, nu este frecventată de speciile de mamifere mari. Prin realizarea lucrărilor propuse nu se reduce suprafaţa de hrănire şi nici nu se afectează habitatele acestora.*

*Amplasamentul nu prezintă condiții de habitat și nici culoar de trecere pentru speciile de mamifere mari.*

*În ceea ce priveşte vidra, activitatea acesteia este nocturnă, iar pe amplasament activităţile se vor desfăşura pe parcursul zilei, atât cele necesare pentru realizarea investiţiei, cât şi cele de după punerea în funcţiune a acesteia.*

*Nu va exista un impact asupra mamiferelor nici în perioada de implementare a proiectului, nici după realizarea lucrărilor și fucționarea obiectivului.*

* ***Specii de plante***

*Speciile de plante 4070\* Campanula serrata și 4116 Tozzia carpathica, conform distribuției din planul de manangement, nu sunt prezente în zona proiectului, fiind identificate în câteva puncte, cel mai aproape la 3 km (4116 Tozzia carpathica) și la 4 km (4070\* Campanula serrata) față de amplasamentul proiectului.*

*Ținând cont de caracteristicile speciilor de plante protejate și de poziționarea amplasamentului propus în raport cu arealele de distribuție, se poate aprecia faptul că prin realizarea şi funcţionarea proiectului nu va rezulta un impact asupra acestora*

***Impact cumulat:***

*Nu va exista un impact cumulat semnificativ direct sau indirect al proiectului propus cu alte activități sau proiecte în zonă.*

*Obiectivul propus se adresează turiștilor care vizitează zona și obiectivele turistice existente deja în zonă, iar în eventualitatea în care obiectivul în sine va atrage turiști, numărul suplimentar al acestora nu va fi la un nivel care să genereze impact semnificativ asupra ariei protejate.*

***Concluziile referitoare la descrierea și cuantificarea impacturilor precum și motivele pentru care nu este necesară continuarea procedurii cu trecerea la etapa studiului de evaluare adecvată:***

***1. pierdere directă prin reducerea suprafeței acoperite de habitat ca urmare a distrugerii sale fizice:***

*Proiectul propus nu implică defrișări, deteriorări sau pierderi de habitate din cadrul ariei naturale protejate de interes comunitar potenţial afectată. Proiectul nu afectează suprafețele habitatelor de interes comunitar şi nici habitatele favorabile speciilor protejate din sit.*

***2. pierderea habitatului de reproducere, hrănire, odihnă ale speciilor:***

*Proiectul nu afectează direct sau indirect zonele de hrănire/reproducere/odihnă/migraţie și nu va determina izolarea reproductivă a unei specii de interes comunitar sau a speciilor tipice care intră în compoziţia unui habitat de interes comunitar.*

***3. alterare/degradare prin deteriorarea calității habitatului, care conduce la o abundență redusă a speciilor caracteristice sau la modificarea structurii biocenozei (componența speciilor):***

*Prin implementarea proiectului nu se vor produce modificări fizico-chimice care să determine deteriorarea habitatelor sau modificarea structurii biocenozei. Calitatea habitatelor existente nu va fi modificată şi nu se vor genera efecte semnificative care să conducă la modificarea populațiilor speciilor de interes comunitar prezente în sit.*

***4. alterare/degradare prin deteriorarea habitatelor de reproducere, hrănire, odihnă a speciilor:***

*Prin implementarea proiectului nu se vor produce modificări fizico-chimice care să determine modificarea structurii biocenozei şi deteriorarea habitatelor de reproducere, hrănire sau odihnă a speciilor de interes comunitar prezente în sit.*

***5.perturbare prin schimbarea condițiilor de mediu existente:***

*Calitatea habitatelor existente nu va fi modificată şi nu se vor genera efecte semnificative care să conducă la modificarea populațiilor speciilor de interes comunitar prezente în sit, la strămutări ale exemplarelor speciilor sau la modificări comportamentale ale speciilor.*

***6. fragmentare prin crearea de bariere fizice sau comportamentale în habitatele conectate din punct de vedere fizic sau funcțional sau prin împărțirea acestora în fragmente mai mici și mai izolate:***

*Implementarea proiectului sau funcționarea ulterioară a obiectivului nu prespune modificări fizice de natură să genereze fragmentare longitudinală, laterală sau alte bariere fizice ce ar putea periclita dinamica speciilor în coridoarele ecologice existente.*

***7. reducerea efectivelor populaţionale ca urmare a mortalităţii directe generată de proiect sau ca urmare a celorlalte forme de impact:***

*Nivelul și semnificația impactului datorate proiectului vor fi limitate, punctiforme și lipsite de relevanță asupra elementelor ce au stat la baza desemnării sitului, astfel că nu vor conduce la reducerea efectivelor populaţionale ale speciilor de interes comunitar prezente în sit.*

***8. alte impacturi indirecte prin modificarea indirectă a calității mediului:***

*Nu au fost identificate alte impacuri, care să conducă la modificarea indirectă a calităţii mediului.*

***9. incertitudinile identificate:***

*Din analiza efectuată a rezultat că posibilul impact al proiectului asupra ariei naturale protejate de interes comunitar va fi nesemnificativ. Nu au fost identificate incertitudini care să conducă la aprecierea semnificaţiei impactului ca „Incert”.*

*Pentru proiectul propus* ***Agenția Națională pentru Arii Naturale Protejate*** *a emis* ***punctul de vedere nr. 272/27.06.2024****, conform căruia implementarea proiectulului* ***nu este susceptibilă*** *de a avea un impact negativ asupra speciilor şi habitatelor protejate de interes comunitar, pentru conservarea cărora a fost desemnată aria naturală protejată.*

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă** **sunt următoarele:**

**−** *proiectul propus* ***intră*** *sub incidența prevederilor*[***art. 48***](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143)***și***[***54***](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178)*din Legea apelor nr. 107/1996, cu modificările și completările ulterioare.*

*Prin* ***Decizia nr. 34/01.07.2024*** *a ABAST Cluj s-a stabilit că pentru proiectul propus nu este necesară elaborarea S.E.I.C.A, lucrările prevăzute nu au legătură cu corpul de apă de suprafață Acumularea Colibița.*

**Condiţii de realizare a proiectului:**

**1.** Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.

**2.** Respectarea măsurilor propuse pentru prevenirea și reducerea impactului asupra mediului asumate și transmise prin documentația depusă pentru reglementarea proiectului.

**3.** Se vor respecta măsurile şi condiţiile de realizare a proiectului în conformitate cu Avizul de gospodărire a apelor nr. .... din data de .....:

**4.** Se vor respecta documentația tehnică, normativele și prescripțiile tehnice specifice – date, parametri – justificare a prezentei decizii.

**5.** Nu se ocupă suprafețe suplimentare de teren pe perioada executării lucrărilor, materialele necesare se vor depozita pe terenul aferent proiectului.

**6.** Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se impune refacerea la starea iniţială a terenurilor afectate temporar de lucrări.

**7.** Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.

**8.** Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.

**9**. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi, uleiuri, etc.).

**10.** La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor.

**11.** Se interzice accesul de pe amplasament pe drumurile publice cu utilaje şi mijloace de transport necurăţate.

**12.** Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor. Colectarea deşeurilor menajere se va face în mod selectiv (cel puţin în 3 categorii), depozitarea temporară fiind realizată doar în incintă.

Gestionarea deșeurilor se va face cu respectarea strictă a prevederilor O.U.G. nr. 92/26.08.2021 privind regimul deşeurilor, completată și modificată de Legea 17/2023.

**13.** Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:

**-** evitarea scurgerilor accidentale de produse petroliere de la mijloacele de transport utilizate;

**-** evitarea depozitării necontrolate a materialelor folosite şi a deşeurilor rezultate;

**-** asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).

**14.** Alimentarea cu carburanţi a mijloacelor auto și schimburile de ulei se vor face numai pe amplasamente autorizate.

**15.** În conformitate cu OUG nr. 57/2007, art. 33, alin. (1), pentru speciile de plante și animale sălbatice terestre, acvatice și subterane, prevăzute în anexele nr. 4 A și 4 B, cu excepția speciilor de păsări, și care trăiesc atât în ariile naturale protejate, cât și în afara lor, sunt interzise:

a) orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;

b) perturbarea intenționată în cursul perioadei de reproducere, de creștere, de hibernare și de migrație;

c) deteriorarea, distrugerea și/sau culegerea intenționată a cuiburilor și/sau ouălor din natură;

d) deteriorarea si/sau distrugerea locurilor de reproducere ori de odihna;

e) recoltarea florilor și a fructelor, culegerea, tăierea, dezrădăcinarea sau distrugerea cu intenție a acestor plante în habitatele lor naturale, în oricare dintre stadiile ciclului lor biologic;

f) deținerea, transportul, vânzarea sau schimburile în orice scop, precum și oferirea spre schimb sau vânzare a exemplarelor luate din natura, în oricare dintre stadiile ciclului lor biologic.

**16.** Se vor respecta toate condițiile impuse prin Avizul nr. .... emis de Agenția Națională pentru Arii Naturale Protejate-Serviciul Teritorial Bistrița-Năsăud:

**17.** Titularul proiectului și antreprenorul/constructorul sunt obligați să respecte și să implementeze toate măsurile de reducere a impactului, precum și condițiileprevăzute în documentația care a stat la baza emiterii prezentei decizii.

**18.** La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare.

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

DIRECTOR EXECUTIV,

biolog-chimist Sever Ioan ROMAN

ŞEF SERVICIU p. ŞEF SERVICIU

AVIZE, ACORDURI, AUTORIZAŢII CALITATEA FACTORILOR DE MEDIU

ing. Marinela Suciu ing. Anca Zaharie

ÎNTOCMIT, ÎNTOCMIT,

chim. Georgeta Iușan geograf Nicoleta Șomfelean

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr.20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: [office@apmbn.anpm.ro](mailto:office@apmbn.anpm.ro) website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |